Diari Oficial de la Generalitat Valenciana


Sumari del DOGV 9954, del 10-10-2024 (2024/10128)

RESOLUCIÓ d’1 d’octubre de 2024, de la Intervenció General de la Generalitat, per la qual es desenrotllen determinats aspectes del Decret 31/2024, de 12 de març, del Consell, pel qual es regula la intervenció de la comprovació material de la inversió de fons públics.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9954

Data del DOGV
:   10-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10082

CVE
:   SPPT-N-2570-34524

Data del document
:   01-10-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Anàlisi jurídica

 Descriptors 

:   * Conselleria d'Hisenda, Economia i Administració Pública
    * legislació
    * comptabilitat pública
    * política d'inversió
    * inversió regional
    * garantia d'inversions
    * reglamentació d'inversions
    * inversió pública

La comprovació material de la inversió és part integrant de la funció interventora, d'acord amb el que s'establix en l'article 100.2.b) de la Llei 1/2015, de 6 de febrer, d'hisenda pública, del sector públic instrumental i de subvencions, i el seu exercici s'ha desenrotllat a través del Decret 31/2024, de 12 de març, del Consell, pel qual es regula la intervenció de la comprovació material de la inversió de fons públics.

La posada en funcionament del procediment de sol·licitud de designació de la persona representant de la Intervenció General ajustat al tràmit electrònic i model normalitzat aprovat per la Resolució de la Intervenció General de la Generalitat de data 15 de març de 2024 s'està produint amb normalitat des de la seua entrada en vigor, i esta circumstància aconsella continuar amb el desenrotllament del que es preveu en matèria de designacions en el Decret 31/2024.

En este sentit, la present resolució executa la facultat arreplegada en l'apartat 2 de l'article 5 del Decret 31/2024 en allò que es referix a la possibilitat de realitzar la designació de la persona representant de la Intervenció General de la Generalitat amb caràcter general i permanent per a totes les comprovacions, en qualsevol de les seues modalitats, que afecten una conselleria, organisme autònom subjecte a funció interventora o província o per a la comprovació d'un tipus o classe d'inversió.

En virtut de l'anterior,

DISPOSE

*Primer. Objecte de la resolució*

És objecte de la present resolució fer ús de la facultat arreplegada en l'apartat 2 de l'article 5 del Decret 31/2024, de 12 de març, del Consell, pel qual es regula la intervenció de la comprovació material de la inversió de fons públics, que establix la possibilitat que la designació de la persona representant de la Intervenció General de la Generalitat es realitze amb caràcter general i permanent per a totes aquelles inversions que afecten una conselleria, organisme autònom subjecte a funció interventora o província.

*Segon. Designació general*

Es designa, amb caràcter general i permanent per a totes aquelles comprovacions que afecten una conselleria, organisme autònom subjecte a funció interventora, la persona interventora titular de la Intervenció Delegada corresponent, de conformitat amb el que s'establix en la Resolució de la Intervenció General de 30 de juliol de 2024, d'organització de les intervencions delegades després de la publicació del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i/o les seues corresponents modificacions o actualitzacions.

En l'àmbit material de la conselleria amb competències en matèria de sanitat, la designació, amb caràcter general i permanent per a totes aquelles comprovacions que l'afecten, quedarà delimitada territorialment de la manera següent:

– Si el negoci jurídic que ha regit l'objecte de la comprovació material de què es tracte s'ha tramitat en els servicis centrals de la conselleria amb competències en matèria de sanitat, la designació es realitza en favor de la persona titular de la Viceintervenció General d'Administració Sanitària.

En el cas que l'objecte de la comprovació material de la inversió se situe a les províncies d'Alacant o Castelló, la persona titular de la Viceintervenció General per a l'Administració Sanitària podrà remetre la sol·licitud a les intervencions delegades en els servicis territorials de la Conselleria d'Hisenda, Economia i Administració Pública o a la Intervenció Delegada a l'Hospital General de Castelló i Hospital de Vila-real Departament de Salut número 2 i número 3, depenent de l'àmbit funcional i territorial de cadascuna d'elles.

– Si el negoci jurídic que ha regit l'objecte de la comprovació material de què es tracte s'ha tramitat en l'àmbit competencial de la Direcció Territorial de València, en els departaments de salut o altres òrgans gestors sanitaris de la província de València, com els centres de salut pública o els centres de mitjana o llarga estada i, per tant, ha sigut fiscalitzat per la Intervenció Delegada en els servicis territorials de la conselleria amb competències en matèria de sanitat, la designació es realitza en favor de la persona titular de la Intervenció Delegada en els servicis territorials de la Conselleria de Sanitat.

– Si el negoci jurídic que ha regit l'objecte de la comprovació material de què es tracte s'ha tramitat en l'àmbit competencial de la Direcció Territorial d'Alacant, en els departaments de salut o altres òrgans gestors sanitaris de la província d'Alacant, com els centres de salut pública o els centres de mitjana o llarga estada i, per tant, ha sigut fiscalitzat per la Intervenció Delegada en els servicis territorials de la Conselleria d'Hisenda, Economia i Administració Pública d'Alacant, la designació es realitza en favor de la persona interventora competent per raó de la matèria.

– Si el negoci jurídic que ha regit l'objecte de la comprovació material de què es tracte s'ha tramitat en l'àmbit competencial de la Direcció Territorial de Castelló, en el Departament de Salut de Vinaròs o altres òrgans gestors sanitaris de la província de Castelló, com els centres de salut pública o els centres de mitjana o llarga estada i, per tant, ha sigut fiscalitzat per la Intervenció Delegada en els servicis territorials de la Conselleria d'Hisenda, Economia i Administració Pública de Castelló, la designació es realitza en favor de la persona titular de la Intervenció en els servicis territorials de la Conselleria d'Hisenda, Economia i Administració Pública de Castelló.

– Si el negoci jurídic que ha regit l'objecte de la comprovació material de què es tracte s'ha tramitat en l'àmbit competencial dels departaments de salut número 2 i número 3 i, per tant, ha sigut fiscalitzat en la Intervenció Delegada a l'Hospital General de Castelló i Hospital La Plana de Vila-real, la designació es realitza en favor de la persona titular de la Intervenció a l'Hospital General de Castelló i Hospital La Plana de Vila-real.

En l'àmbit material de la Conselleria d'Educació, Cultura, Universitats i Ocupació i de la Vicepresidència i Conselleria de Servicis Socials, Igualtat i Vivenda, la designació, amb caràcter general i permanent per a totes aquelles comprovacions que afecten una conselleria, organisme autònom subjecte a funció interventora o província en què es realitze la funció, quedarà delimitada de la manera següent:

– Si l'objecte de la comprovació material de la inversió se situa a la província de València, la designació es realitza en favor de la persona titular de la Intervenció Delegada en la conselleria o organisme autònom corresponent.

– Si l'objecte de la comprovació material de la inversió se situa a la província d'Alacant, la designació es realitza en favor de la persona interventora de la Intervenció Delegada en els servicis territorials de la Conselleria d'Hisenda, Economia i Administració Pública d'Alacant, concretament en favor de la persona interventora competent per raó de la matèria.

–  Si l'objecte de la comprovació material de la inversió se situa a la província de Castelló, la designació es realitza en favor de la persona titular de la Intervenció en els servicis territorials de la Conselleria d'Hisenda, Economia i Administració Pública de Castelló.

En la resta dels àmbits competencials de la Generalitat, la persona titular de la Intervenció Delegada corresponent, amb l’acord previ entre les intervencions delegades, i sempre que l'objecte material de l'actuació es produïsca a la província de referència, podrà remetre la sol·licitud de designació a les intervencions delegades en els servicis territorials de la Conselleria d'Hisenda, Economia i Administració Pública d'Alacant i Castelló.

*Tercer. Sol·licitud d'assistència de la persona representant de la Intervenció General de la Generalitat pels òrgans gestors*

De conformitat amb el que es preveu en l'apartat 2 de l'article 4 del Decret 31/2024, els òrgans gestors hauran de dirigir la sol·licitud d'assistència potestativa a l'acte de comprovació material de la inversió a la persona interventora designada, a través del registre departamental de la Intervenció Delegada corresponent.

*Quart. Determinació de l'assistència concreta de persona interventora*

Quan la designació realitzada per la persona titular de la Intervenció General recaiga sobre una persona interventora que ostente la titularitat d'una intervenció delegada, esta podrà, al seu torn, designar les persones interventores que presten servicis en eixa intervenció delegada, per a la seua assistència a l'acte de comprovació material de la inversió.

Tot això, sense perjuí del que s'establix en la «Disposició segona. Designació general» d'esta resolució en l'àmbit material de la Conselleria de Sanitat.

*Quint. Sol·licitud de personal assessor tècnic facultatiu*

En el cas que la persona interventora assistisca a un acte de comprovació material de la inversió en el qual l'objecte d'esta siga una obra, i en la resta dels supòsits que així ho considere necessari, la persona interventora designada per esta resolució haurà de sol·licitar a la Intervenció General de la Generalitat designació de personal assessor tècnic facultatiu, la designació del qual se substanciarà a través del procediment establit en l'article 6 del Decret 31/2024.

*Sext. Efectes*

La present resolució produirà efectes a partir de l'endemà de la publicació en el Diari Oficial de la Generalitat Valenciana.

  

València, 1 d'octubre de 2024

Amparo Adam Llagües

Interventora general de la Generalitat